Kert Mária Anna

**FEDŐNEVE: MAMA**

Drámai játék egy felvonásban

FÉRJ

FELESÉG

SZERETŐ

LITERA

ELSŐ MAGYAR KARANTÉNSZÍNHÁZ

DRÁMAPÁLYÁZAT

2020

FÉRJ 65 év felett, elegáns, megnyerő külsejű, fiatalos.

FELESÉG 50 éves, elegáns, csinos, fiatalos külsejű.

SZERETŐ 60-65 év körül, egyszerű ruházat, vidékies mentalitás.

*Történik egy lakásban, az asztalon születésnapi maradványok, bontott pezsgő, poharak, szendvicsek, rádió.*

*Bútorzat: asztal, székek, két fotel. Elegáns lakásbelső.*

*Mindketten ülnek: a feleség a fotelben, a férj az asztal mellett egy széken.*

*A rádióból az aktuális hírek szólnak*: „ …közel 30 %-kal javult a levegő minősége a kijárási tilalom következményeként. Az AIRPARIF hangsúlyozza, hogy még soha nem fordult elő…”

FELESÉG Kapcsold már ki!

FÉRJ Igenis. (*kikapcsolja a rádiót*) Ne haragudj, édesem, nem így gondoltam a szülinapodat. De hát a körülmények…

FELESÉG … mert hogy gondoltad? Legalább meséld el!

FÉRJ Minek?

FELESÉG Csak hogy képben legyek! Mekkora erőfeszítésre lettél volna képes…

FÉRJ … ha nincs ez a vírusjárvány.

FELESÉG Vegyük úgy, hogy nincs. Halljam!

FÉRJ Túl vagyunk rajta, nem?

FELESÉG Szóval neked ennyit jelent az én születésnapom?

FÉRJ Ennyit. Minden évben van egy.

FELESÉG De nem az ötvenedik!

FÉRJ Sose szeretted, ha a korodról esett szó.

FELESÉG Azért most más a helyzet.

FÉRJ Mitől más?

FELESÉG Attól, hogy lehet, hogy ez az utolsó!

FÉRJ Úgy mondod, mintha haldokolnál! Mellesleg én vagyok veszélyeztetett korban. Miattam bezzeg nem aggódsz.

FELESÉG Kellene? Kicsattansz az egészségtől.

FÉRJ : Most. De bármikor megfertőzhet a vírus, és akkor…

FELESÉG:… és akkor? Te egy örök túlélő vagy. Anyád is már kilencven felé jár…

FÉRJ Az anyámat hagyd ki ebből! Épp eleget aggódok érte!

FELESÉG Ha már eddig élt, az is épp elég neki. Vén boszorka!

FÉRJ Mondtam, hogy anyámat hagyd ki! Mióta is nem beszéltek?

FELESÉG Mintha nem tudnád!

FÉRJ De, hogyne tudnám! Amikor azt a bankettet szervezted nekem! Azon akadt ki úgy, hogy azóta sem akar látni téged.

FELESÉG Az egy meglepetés-parti volt! Ki gondolta volna, hogy az anyáddal jössz!

FÉRJ Szép látvány voltál! Anyaszült meztelen a terített asztalon!

FELESÉG Azért ismerd el, a csajok közül én voltam a legdögösebb!

FÉRJ Anyám azóta nem hajlandó citromot enni, mióta meglátta a hasadon a citromkarikát!

FELESÉG Élére állítva! Ismerd el, nem kis teljesítmény volt!

FÉRJ Ezt vártad volna tőlem is, hogy a születésnapodon…

FELESÉG Dehogy! Sose volt fantáziád! Most is kapóra jött ez a járvány, hogy ilyen olcsón megússzad!

FÉRJ Mondtam, hogy majd jövőre bepótolom! Most nincs kedvem ünneplésre ilyen körülmények között!

FELESÉG Ezt mondtad karácsonykor is! Pedig akkor nem volt járvány! Alig vártad, hogy leutazhass az anyádhoz!

FÉRJ Te el sem tudod képzelni, milyen egyedül élni!

FELESÉG Pedig vagyok én is épp eleget egyedül!

FÉRJ Most panaszkodsz?

FELESÉG Csak megállapítom a tényeket.

FÉRJ Ne veszekedjünk! (*odamegy, átöleli, a szemébe néz, hosszan*). Ma ne!

FELESÉG Jó! Van a számodra egy meglepetés-ajándékom!

FÉRJ Neked, nekem? Neked van a szülinapod!

FELESÉG Végiggondoltam a dolgot. Itt az ideje kibékülnöm az anyáddal.

FÉRJ Mi van? Az anyámmal?

FELESÉG Jól hallottad. Az anyáddal. Én ilyen vészhelyzetben félre tudom tenni a sértődésemet.

FÉRJ De ő nem!

FELESÉG Azt akarod mondani, hogy még most is, ilyen körülmények között is?

FÉRJ Igen, kitart!

FELESÉG Honnan tudod ilyen biztosan?

FÉRJ Ismerem. Az anyám.

FELESÉG Pedig én arra gondoltam, hogy amíg el nem múlik a járványveszély, felhozzuk ide magunkhoz.

FÉRJ Ide? Te nem vagy normális! Megártott a pezsgő?

FELESÉG Miért ne? Nem is örülsz az ötletemnek?

FÉRJ Felejtsd el! Ebbe sose mennék bele!

FELESÉG Hogyhogy? Hisz úgy ragaszkodsz hozzá! Amint teheted, leutazol hozzá…

FÉRJ Anyám, felnevelt, ennyit megérdemel. Duplán törődök vele, helyetted is!

FELESÉG Ó, micsoda önfeláldozás! Most, hogy kijárási tilalom van, hogy akarod megoldani? Kilenctől tizenkettőig? Mert ugye te elmúltál hatvanöt!

FÉRJ Megoldom. Lehet, hogy leköltözök hozzá, amíg tart a járvány, gondoskodom róla. Ebben a korban fontos, hogy ne legyen magányos.

FELESÉG Akkor… segítsek csomagolni?

FÉRJ Mi ez a nagy segítőkészség? Talán vársz valakit?

FELESÉG Az is lehet.

FÉRJ Ismerem az illetőt? Hozzád jön vagy hozzánk?

FELESÉG Is-is. Majd meglátod.

FÉRJ Csak nem a szeretőd?

FELESÉG Magadból indulsz ki. Hány szeretőd volt a huszonöt év alatt?

FÉRJ No de édesem! Nem mondom, lett volna alkalmam, de szeretem a tiszta helyzeteket, tudod.

FELESÉG Ki ne derüljön rólad, hogy magad vagy a tisztesség bajnoka. Kacagnom kell.

FÉRJ Gúnyolódj csak! Jellemző rád! Még ilyen vészhelyzetben is…

FELESÉG Ja, igen, vészhelyzet. Most itt az alkalmad, hogy kiszabadulj a vesztegzár alól. Milyen jó, hogy el lehet bújni a drága mama szoknyája mögé!

FÉRJ Mondtam már, hogy hagyd az anyámat!

*Csengetnek. A feleség kisiet, odakint halk beszéd, majd belép a feleség, teátrális mozdulatot téve az ajtó felé:*

FELESÉG Íme, itt a meglepetés-vendégünk!

*Az ajtón belép egy nő, egyszerű ruhában, a lábán a feleség magas sarkú papucsa, körbenéz:*

SZERETŐ *(a* *feleség felé fordulva*) De szép lakásod van! *Meglátja a férfit,* *esetlenül megindul felé, majd látva annak megdöbbenését, megtorpan.*

*A férfi kikerekedett szemmel próbál felállni a fotelból, de visszazuhan.*

FÉRJ Teee? Hogy kerülsz ide?

FELESÉG Én hívtam meg. Itt az ideje, hogy tisztán lássunk végre.

SZERETŐ Nem értem. Hogy kerül ide hozzád a párom? Azt mondtad, hogy jöjjek fel a születésnapodra. Ti ismeritek egymást?

FELESÉG Ebben kételkedem! Egyre inkább azt érzem, hogy ha ránézek, egy idegen embert látok.

FÉRJ Ezt tervelted ki ellenem?

FELESÉG Még te vagy megsértődve? Hány éven keresztül vezettél az orromnál fogva, mesélj!

FÉRJ Nincs mit mondanom, ezek szerint tudod.

SZERETŐ Elmondaná valaki nekem, hogy mi folyik itt?

FÉRJ Ülj le és hallgass. Ezt nekünk kell tisztáznunk egymással.

*A nő leül, továbbra is értetlenül néz hol egyikre, hol a másikra.*

FÉRJ (*feleség felé*) Mióta tudod? Hogy jöttél rá?

FELESÉG Az anyáddal álmodtam. Rosszat. Azt, hogy megfertőzte a vírus. Végiggondoltam, mégiscsak az anyád. Másnap leutaztam, hogy kibéküljek vele. Őt találtam a lakásában. Nem mondtam meg, hogy ki vagyok. Nagyon kedvesen fogadott, mindent elmesélt. Hogy ő gondozta a mamát haláláig.

FÉRJ Miután te hallani sem akartál róla, hogy felhozzuk magunkhoz.

FELESÉG Aztán megláttam a fotót, amin ketten vagytok. Vele. És mesélt rólatok. Hogy azóta is odajársz, hogy a mama meghalt. Mikor is?

SZERETŐ Szeptemberben volt három éve. Szép csendesen ment el.

FELESÉG De még milyen csendesen! Szóval eredendően én vagyok az oka! Pofátlan vagy! És azért bújtál az ágyába is?

FÉRJ Valahova kellett. Neki nem kenődött el az éjszakai pakolása, nem maszkban aludt, nem fájt a feje – és nem tömte a fejem, meg a gyomrom paleo-diétával, zabpehellyel.

FELESÉG Szóval, ha egy jót akartál enni, csak leutaztál a „mamához”?

FÉRJ Csak így lehetett kibírni melletted az életet. Ha nem vidéki kiküldetés, akkor a mama. Te sem bántad, hogy nem vagyok itthon.

FELESÉG Ha társaság volt nálunk, az idegeire mentél a barátaimnak az örökös Orwell-idézeteiddel. *(gúnyosan*) Most beütött a gondolatrendőrség.

FÉRJ A te barátaid! Ideológiai szennyesládák! Érdekből összefonódott, üresfejű senkik.

FELESÉG Te persze valaki vagy! Semmire sem jutottál volna nélkülem!

FÉRJ Az nem biztos!

FELESÉG Huszonöt évvel ezelőtt belecsöppentél a készbe… lakás, kocsi…addigra nekem már mindenem megvolt!

FÉRJ Volt nekem is, tudod jól! Elvitt mindent a válásom!

FELESÉG Lúzer voltál! Én meg vak!

FÉRJ Inkább jó szemed volt! Negyven évesen ismerd el, jól néztem ki! Pedig válás után voltam. Kellettem a kirakatba.

FELESÉG Bábu voltál, semmi több.

FÉRJ Sértegess csak!

FELESÉG Halljuk, meddig akartad „életben tartani” a mamát?

FÉRJ Most, hogy kitört a járvány, lehet, hogy túlélt volna mindnyájunkat!

FELESÉG Undorító vagy!

SZERETŐ Elnézést kérek tőletek, de nekem mennem kell, megy a vonatom.

FÉRJ Nem mész sehova. Majd megyünk együtt, kocsival.

SZERETŐ De ezek után…

FÉRJ Nincs ezek után!

SZERETŐ De ha mégis itt akarnál maradni, ebben a szép lakásban… fiatal feleséggel…

FELESÉG Na, ez meg a másik! Tudod, ez a legundorítóbb! Hogy vele csaltál meg! Engem, aki után megfordulnak… egy öreg nővel… ezt nem tudom megemészteni!

FÉRJ Sérti a hiúságodat, mi? Mit szólnak a barátnőid? Te akartad, hogy így legyen! Kellett neked „tiszta levegő”! Most jól szívd vele tele a tüdődet, de vigyázz, be ne kapd a vírust!

FELESÉG Elég legyen! A jövő héten beadom a válópert. Még jó, hogy van hova menned! Beenged a „mama”?

FÉRJ az már nem tartozik rád. Amúgy meg… az az én lakásom, nem?

FELESÉG Mit bánom én, hova mész! Fél életemet veled éltem, a másik felét szebb napokra tartogatom. Menj, csomagolj!

*A férj kimegy a szobából, a feleség odafordul a szeretőhöz:*

FELESÉG Ne haragudj, ezt meg kellett lépnem. Neked adom, a tiéd. A többi már a ti dolgotok.

SZERETŐ Nekem jó volt úgy, ahogy volt. Valami ilyesmit gondoltam, de nem akartam tudni róla. Nem akartam tisztán látni, annak mindig nagy ára van!

FELESÉG Neked jó természeted van, békés, elfogadó. Mi mindig harcoltunk egymás ellen, én uralkodni akartam rajta, benne meg lázadt a férfi.

*A férj visszajön, kezében tömött sporttáskával.*

FÉRJ A többiért majd máskor. Ja, míg el nem felejtem: itt a születésnapi ajándékom!

*Lehúzza az ujjáról a karikagyűrűt és a feleség kezébe nyomja*.

*A szerető benyúl a táskájába, kivesz egy üveg pezsgőt, a feleség felé nyújtja.*

SZERETŐ ezt neked szántam… születésnapodra…

*Elindulnak kifelé az ajtón, a feleség lenyomja a rádiót, a kép mozdulatlanná válik.*

*Rádióhang, egyre halkabban: „… közel harminc fokkal javult a levegő minősége a kijárási tilalom következményeként. Az AIRPARIF negyven éves történetében még soha nem fordult elő, hogy ilyen mértékben javuljon a levegő minősége…”*

*Sötét*

2020. március 30.